Per Høybråten

Per Høybråten (1932–1990) var en norsk politiker (Krf) og veterinær. Han var statssekretær i Sosialdepartementet og på Statsministerens kontor. Han var også innvalgt som vararepresentant til Stortinget.

Høybråten ble utdannet som veterinær i 1956 og var overveterinær i Oslo i perioden 1965–1974. Han var senere torgdirektør (1974–1975) og byveterinær i Oslo kommune (1984–1988). Han var kirkeverge i Oslo fra 1989 og frem til sin død i 1990.

Høybråten var lokalpolitisk aktiv i Oslo fra 1963, og medlem av Oslo bystyre fra 1967 til 1987. Han var varaordfører og kommunalråd fra 1975 til 1983, og medlem i Oslo formannskap 1983–1987. Han var også i en periode fylkesleder for sitt parti i Oslo. Høybråten var også politisk aktiv på nasjonalt nivå. Han var leder av KrFU fra 1963 til 1966 og nestformann i KrFs landsstyre fra 1967–1969. Han var første vararepresentant for Oslo i perioden 1973–1977 og statssekretær i Sosialdepartementet 1968–1971 og på Statsministerens kontor 1972–1973. 

I årene 1985–1990 var han medlem av Norges Banks hovedstyre. I sine yngre år var han redaktør for ungdomsorganet Ny Veg fra 1960 til 1966. 

Han var sønn av gårdbruker Bjarne Vilhelm Berntsen (1908–1967) og Johanne Pedersen (1905–1992). Han er far til politikeren Dagfinn Høybråten.

Referanser

 Eksterne lenker 


Kategori:Stortingsrepresentanter fra KrF
Kategori:Statssekretærer fra KrF
Kategori:KrF-politikere i Oslo
Kategori:Norske veterinærer
Kategori:Stortingsrepresentanter 1973–1977
Kategori:Statssekretærer i Regjeringen Borten
Kategori:Statssekretærer i Regjeringen Korvald
Kategori:KrFUs ledelse
Kategori:Personer fra Nesodden kommune